次韻酬李黄山
作者：衛宗武
朝代：宋

paragraphs: 吾儒何所事，讀書而挾策。
君才郄林枝，靈根芳正發。
筆下富詞藻，雲錦自天落。
英英光嶽氣，灑灑冰雪魄。
中秋璧月圓，宜赴廣寒約。
桂籍那未香，天公無皂白。
學如禾與稻，既藝宜必穫。
于時誤儒冠，孰不嗟鑄錯。
篇章來聯翩，有主此有客。
隋珠既璀璨，和璞無踳駁。
有文可與評，有酒可與酌。
長吟不淹宿，捷若蛇赴壑。
喜得羅庾儔，吾鄉宜卜宅。